A Szombat zsidó politikai és kulturális folyóiratnak adott interjút David Cornstein, új budapesti amerikai nagykövet, aki egyebek mellett elmondta, eddig nem tapasztalta a szabadságjogok csorbítását Magyarországon, de ha látná jeleit, felszólalna ellene – írja az MTI.

Cornstein az interjúban elmondta, nagykövetként négy célt tűzött ki maga elé, ezek a következők:

sürgősen lépni akar a magyarországi légibázisok futópályáinak felújítására megszavazott 55 millió dolláros amerikai támogatással kapcsolatban;

szeretné csökkenteni az oroszoktól való függést az energiaszektorban;

szeretné elérni, hogy a kormány végre megállapodjon a CEU-val, hiszen az egyetem mind az öt, felé támasztott követelést teljesítette;

Illetve szívesen közvetítene Ukrajna és Magyarország között a nyelvtörvénnyel kapcsolatban.

A magyar demokrácia helyzetével kapcsolatban elmondta, fontosnak tarja a joguralmat és a szabadságjogokat, a vallásszabadságot, a szólásszabadságot és a sajtószabadságot, Magyarországon pedig egyelőre nem látta, hogy ezek bármelyike csorbult volna. Ha valaki erről beszélne neki, akkor alaposan megvizsgálná az ügyet, és ha azt látná, hogy ezeket a szabadságjogokat csorbítják, akkor határozottan felszólalna – tette hozzá.

Mint mondta, az elmúlt két hónapban rendkívül kedvezőek voltak a tapasztalatai, sok emberrel, köztük rabbikkal is találkozott, de senki nem beszélt neki ilyen jellegű problémákról, csak elégedett emberekkel találkozott. Állítása szerint az üzleti vezetők közül sem panaszkodott senki korrupcióra, bár azt azért megjegyezte, hogy a kormányszinten meglévő korrupcióról nem is beszélgettek.

Véleménye szerint Magyarországon igen jól képzett a munkaerő, de nincs igazán megfizetve. Ez komoly gond, mert így az emberek elvándorolnak Magyarországról, pont emiatt

a bérek emelése igen hasznos lenne.

A politikai helyzettel kapcsolatban a nagykövet azt emelte ki, hogy Amerikához hasonlóan Magyarország is nagyon megosztott, de szerinte itt nincs számottevő ellenzék, pedig az ellenzék hasznos. Mint mondta, a konstruktív bírálat egészséges és hasznos, mindenki jól jár vele, ugyanakkor míg Amerikában a megosztottság miatt semmit nem tudnak csinálni, itt a kormány azt csinál, amit akar.

Cornstein kitért Orbán Viktor és Benjamin Netanjahu izraeli kormányfő kapcsolatára is, ami szerinte jó, és ha valami Izraelre nézve súlyosan negatív fejlemény állna küszöbön, Magyarország biztosan közbelépne.

Végezetül arról beszélt, hogy amíg a visegrádi országok nem tesznek szert nagyobb függetlenségre az oroszoktól, addig nem lehetnek nyugodtak, ő pedig Közép-Európa helyében biztosan Amerikát választaná partnernek, mert

a történelem bebizonyította, hogy az Egyesült Államok jobb partner, mint Oroszország valaha is lehet.

(Borítókép: Czeglédi Zsolt / MTI)